Descartes

Gnahn in 1596, os lyter noblesse, René Descartes {dekArt} oistudyet in id Jesuit collegium os La Flèche (Sarthe). Inkapt uno militar carriere, bet sekwos sem sorte os illumination is decidt in 1619 se consecre ei paursken uns universal scientific methode. Eys gwit sessiet dilt inter France, Holland ed Sveden quer, kwayden do ays curt ab rayn Christina os Sveden, mehrsiet in 1650. 
Sammel philosoph, mathematiquer ed physiste, Descartes est ayn oin im dehtors os moderne philosophia. Dar nundiens i Franceois gairn se kalent hereds os Descartes, bet quod tar est tod loikwn ed kam maght bihe awien ses cartesian ? 
==Id project os Descartes==
Comdyit, id wehrg os Descartes presentet-se ka id systematic tyeicen uns project : id reconstruction ios hol corpus iom Sciencen. Expresst in id Discours de la Méthode (1637), part-ye illustret in ia Essais qua hamrahr id tienjien-ye, tod project gnaht ex un auwal conviction : vasya sciences oiskeipe oin science, appliend ad divers objects id menscenraison, semper identic sibswo. Tod conviction autoriset id dayi uns universal methode, formen yeji id model os Mathematique. 
Un talg project est begruns tik sei id validitat os nies raison est pressuposen. Descartes oistrehnct-se ad transforme tod supposition do yakinia in sien chefdover, Meditationes de Prima Philosophia (1641). Startend ex uno methodic ed radical dwoi, is biht ducen, unte un extraordinar supeihsa, ad affirme id existence uns hakike Div, yani rhayr-makir, supreme garantie nosters imkan os enderkwites ver ud fals. Id supeihsa tyehct dank id proposen cogito ergo sum = "mehno yinjier som", prest mutlak indubitable yakinia, chunke hatta quel dwoiskwt de quanto dehlct lakin sigwre-pet od el exist ed od el mehnt. Tod aunstehgen ios ment, subjectios distinct ud cada object, sessiet sellgwohmt af Hegel (1770-1831) ka un act os heroyisme, druv inkapem os moderne philosophia. 
Ia magna theses ios metaphysique os Descartes deducent-se ex tod aunstehgen sekwent un strict aurdhen : 
- enderkweiten inter atmen ed corpos;
- prioritat ios gnohsa ios atmen uper tod ios corpos;
- affirmation os menscen leudher vol;
 
- substantial union, in el mensc, om atmen ed corpos : Div est pur ment, el animal est tik machine, in tik el menscem sont atmen ed corpos angh-ye unien;
- validitat niesen clar ed distinct ideen pro id recognition ios existence iom jects ed ia finalitats os gwit. 
Id radical enderkweiten inter ment ed material duct ei strict-ye geometric Physique antplohcen ab ia Principia Philosophiae (1644), tem quem ei theoria'l animal-machine. Id union in el mensc om atmen ed corpos est object ios tractat Les Passions de l'Âme (1649) quod sbringht kathalika ids moral consequences. 
 Nicolas Malebranche (1638-1715) buit un franceois philosoph, oratorian pryster ed theolog. In sien wehrgs, is hat iskwn synthetise ia mens om Saint Augustinus ed Descartes. Malebranche est bilhassa gnoht ob sien doctrines ios Vision iom ideen in Div ed ios occasionalisme qua ei permitte demonstre Divs active rol in cada aspect ios mundios tem quem id hol dependence ios atmen vis-à-vis Div.
==Cartesianisme ye id XVIIt secule==
Sei nundiens trendmos privilege id philosophic wehrg os Descartes, ed neglege eyso scientific wehrg, id sam ne ghohld pro eys samzamans : eys physic, besonters, buit historic-ye, ob sien geometrisme ed mecanisme, un essential element ios megil scientific revolution ios XVIIt secule; esdi, con Newton (1642-1727) id reference uni experimental norme biht stricter ed esdi sem Cartesian explications iom natural phenomens sessient reject. 
Yed tod destull oku disswohd ne hat pernicen cartesianisme. Bilkull systematic, id men os Descartes autoriset paradoxal-ye un dissociation siens werden ud sien spirit, sienen resultats ud sien dasturs, quetos resultet un dwaschaw om possibilitats os ses "Cartesian" aun subscribe quanto Descartes hat script : also ghehdt ses trohft, yant id XVIIt secule, un cartesianisme ios methode bim jansenistes (Logique de Port-Royal, 1662), ed un cartesianisme ios reject os autoritat bim libertins - La Fontaine declarend od Descartes, in Antiquitat, habiet est "buwt un Div". I Historians os philosophia hant eti ne kungen kwites ka "megil Cartesians" semens mentors qui critiquent gwaukan-ye Descartes, yed remanend-ye in un conceptual universe rulen ab eys wehrg : Spinoza (1632-1677), Malebranche, Leibniz (1646-1716) proponent non-Cartesian solutions ad Cartesian problemes. Bi tens tri megil rationalistens, id loikwn os Descartes est present tik-ye kay bihe brohgen; also ielg, ye sien weidos, remehnskwt deia sibia inter el mensc ed Div, quo est oino iom majoren problemes os classic metaphysique. 
 Julien Jean Offray de La Mettrie (1709-1751) buit un franceoiso liek ed materialiste ed empiriste philosoph. Libertino medic, is defens un radical materialisme, ed re-sul, pos René Descartes, mecanisme.
==Cartesianisme ye id secule iom Lumens==
Id diversitat iom "cartesianismen" nacrehcst ye id XVIIIt secule. In sem sense, id spirit iom Lumens est Cartesian ob sien refuse iom schengkjiens. Bet alya variantes prehpe, qua gwinwnt ielgs un different aspect tos loikwn. 
Id these os un sell "Nature", tutelar forme emen ab id dastur os divin hakikia in id xeimen os menscensensibilitat, biht retrohft bi Rousseau. Eti, id Cartesian tentative explication ios gwit ios corpos med ia saul suedsa ios material kwehct retrospective-ye ka un dar timid materialisme, quod sem autors beuwskwnt meis deursic ed meis consequent : kam La Mettrie, in eys major over l'Homme-Machine (1747), titule quod clar-ye revelet id vol om adapte ed correge id these al animal-machine bi Descartes. 
Richer med sense ed future, maghses, est id politic ed ethic cartesianisme os Condorcet in ia penkwe Mémoires sur l'instruction publique (1791). 
Iosmed bihe id cartesian loikwn constitutive os quo kalmos, in France, id respublic : id lure al civ keiht ep id public talim, quod dehlct transmitte quantims un elementar weida rect ab id methodic precept ios aurdhen iom raisons. Id egalitat inter civs biht deducen tetos, vrehnd sien hogst forme in id distinction iom talents. Id respublican swesgenmenos est Cartesian in quo est kwohrn ex "generositat". Tod virtut, definihnum in id tractat Les Passions de l'Âme ed quod ne tehrpt ses confuden con sponda, seult id kehnsen quod dehlgmos bevide dia alters de id "prabh swokehnsen". Quel se strehnct ad bewaldhe sien passions, ed nake sien excellence point, ghehdt se ludhres ex jalousia ed envie; el euct it ghehldihes alyanghens wesu pre sien wi interesse. 
 
 Victor Cousin (1792-1867), spiritualiste philosoph, chef ios eclectic scol, edih ia wehrgs os Descartes, tarj Platon ed Proclus, scripsit un Histoire de la philosophie au XVIIIt siècle (1829), Du Vrai, du Beau et du Bien (1853), ed plur monographias de ians maschours gwens ios XVIIIt secule.
==Cartesian philosophia ed science ye ia XIXt ed XXt secules==
Importanto moment in id historia os cartesianisme, biht publiet in 1826 ab V.Cousin, organisator ios philosophic talim in France, id Discours de la méthode, aun ia scientific Essais qua hamrahr id tienjien-ye. Id scission quod swobodeiht eys philosophia binisnat eyso science ne habiet haben sense pro iompet Descartes, bet id biht un evidence ye id XIXt secule. Succeddend id image unios materialiste Descartes, tod os un spiritualiste, affirmend pre quant id transcendence ios atmen, trendt tun se dwinghes bim philosophs. 
Tod evolution contribute dar diversifie id loikwn os Descartes. Sem science dehtors joine eys kaur de un tamhide reflexion de id methode, menxu i pet remane alnos rhayir eysi philosophia : Cl. Bernard pro Biologia (Introduction à l'étude de la médecine expérimentale, 1865), Durkheim pro sociologia (Les Règles de la méthode sociologique, 1895). 
Bet id druv Cartesian spirit refuset id separation om science ed philosophia. Husserl nos invitet ad retrehve tod spirit in ia Méditations cartésiennes (1931) : sei philosophia dehlct ses un rigoreuso science, ids project impont al mentori repetihes, pro se, id auwal geste ios radical dwoi. Ses Cartesian, est pre quant swekwehre de id druv inkapia sienios men.
Category:Philosophia